- Hindi News
- National
- नगर निगम कुमासपुर में बनाएगा दूसरी नंदीशाला, जल्द टेंडर प्रक्रिया होगी शुरू
नगर निगम कुमासपुर में बनाएगा दूसरी नंदीशाला, जल्द टेंडर प्रक्रिया होगी शुरू
शहरमें नंदियों की बढ़ती संख्या और काफी जगह से उनके उत्पात की मिल रही शिकायतों के मद्देनजर नगर निगम प्रशासन एक और नंदीशाला बनाने जा रहा है। यह नंदीशाला पहले की नंदीशाला से कई मामलों में बेहद खास होगी। इसमें नंदियों को बेहतर माहौल तो मिलेगा ही साथ ही उनके स्वास्थ्य जांच का भी विशेष ध्यान रखा जाएगा। सबसे अहम होगी इसकी क्षमता। जहां अभी हरसाना में चल रही नंदीशाला की क्षमता करीब 400 नदियों को रखने की है तो वहीं कुमासपुर में बनने वाली नंदीशाला में करीब सात सौ नंदी रखे जाने का इंतजाम होगा। निगम प्रशासन इसके लिए जल्द ही टेंडर प्रक्रिया शुरू करेगा।
निगम प्रशासन इस मुहिम में जनता की सीधी मदद लेगा। जब भी नंदियों को पकड़ा जाएगा उसमें स्थानीय लोगों की सहभागिता को अनिवार्य किया जाएगा। क्योंकि अभी हाल ही में सेक्टर 23 में जब निगम की टीम नंदियाें को पकड़ रही थी तब कुछ गो भक्तों ने उन्हें गो तस्कर समझ लिया और टीम से उलझ गए थे। इसलिए निगम की टीम अकेले इस अभियान को संचालित नहीं करेगी। इस बीच जब सेक्टर 14 से नंदियों को पकड़ने के लिए मांग की गई तो निगम आयुक्त वीरेंद्र हुड्डा ने सहयोग की अपील की। जिसे आश्वासन दिया गया कि जब निगम की टीम आएगी तो स्थानीय लोग उसमें उनका सहयोग करेंगे।
नगर निगम प्रशासन इस नंदीशाला को निर्माण के बाद शुरू करने में ज्यादा समय नहीं लगाएगा। हालांकि निगम की पहली प्राथमिकता इसे समाजसेवी संगठन के हवाले करनी होगी, लेकिन अगर कोई सामने नहीं आता है तो निगम अनुबंध पर कर्मी रखकर नंदीशाला शुरू कर देगा। इसके लिए निगम बिल्कुल भी इंतजार नहीं करेगा।
इस नंदीशाला में पशु चिकित्सा का भी पूरा इंतजाम होगा। हरसाना में जहां उग्र होकर आपस में नदियों के भिड़ने की खबरें काफी आती है उसे देखते हुए यहां वेटनरी डाक्टर की सेवाएं भी उपलब्ध करवाई जाएगी। जो नियमित रूप से नदियों एवं गाय के स्वास्थ्य का ध्यान रखेंगे।
कुमासपुर की यह नंदीशाला करीब 18 एकड़ क्षेत्र में होगी। नगर निगम प्रशासन घुमंतू गायों को भी यहां रखेगा। इसके अतिरिक्त नंदियों को पूरी तरह से खुला वातावरण मिलेगा। यहां पेड़-पौधे लगाए जाएंगे तो साथ ही अलग-अलग ट्यूबवेल भी लगाए जाएंगे। जहां उन्हें एक ही जगह एकत्रित होकर पेयजल मिलेगा। इसके अतिरिक्त उनके खान-पान का भी उचित इंतजाम किया जाएगा।
नंदीशाला निर्माण की प्रक्रिया अगले सप्ताह से ही शुरू होने की संभावना है। इसके लिए सबसे पहले चार दीवारी की जाएगी। जिस पर करीब 48 लाख रुपए खर्च होंगे। इसके बाद शेड लगाए जाएंगे और नदियों के मुताबिक सुविधाएं जुटाने का काम शुरू हाेगा।
सोनीपत .हरसाना की नंदीशाला में विचरण करते शहर से पकड़े गए नंदी।
^शहरी क्षेत्र में नंदियों की बढ़ती संख्या तथा उन्हें पकड़वाने की मांग के मद्देनजर दूसरी नंदीशाला कुमासपुर में बनाई जाएगी। जल्द ही चार दीवारी का काम शुरू होगा।’’टीएल शर्मा,एसई नगर निगम, सोनीपत।
अधिकारियों का मानना है कि अब बैल खेती में प्रयोग नहीं होते। इस कारण लोग नंदियों को खुले में छोड़ देते हैं। जब नंदी फसलों को नुकसान पहुंचाते हैं तो ग्रामीण इन्हें खदेड़ कर शहर में छोड़ जाते हैं। इस कारण से समस्या बड़ रही है। यही कारण है कि हरसाना में नंदीशाला बनने के बाद भी शहर की सड़कों पर नंदियों की समस्या अधिकांश स्थानों पर पहले जैसे ही है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva